**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2019. gada 29.augustā Nr.9

Sēdi vada: **Artis Dzirkalis** - Latvijas Būvniecības padomes priekšsēdētājs

Sēdē piedalās: **Andris Bērziņš, Kaspars Bondars, Pēteris Dzirkals, Leonīds Jākobsons, Klāvs Grieze, Ināra Laube, Gints Miķelsons, Jānis Rāzna, Anna Upena, Ervīns Timofējevs,** **Normunds Tirāns, Edmunds Valantis,** **Roberts Vecums–Veco.**

Uzaicinātie: **Ralfs Nemiro** – ekonomikas ministrs

 **Krists Bergans-Berģis -** ekonomikas ministra padomnieks

**Olga Feldmane** – EM Būvniecības politikas departamenta direktore

**Svetlana Mjakuškina** **–** Būvniecības valsts kontroles biroja direktore

**Ojārs Valkers –** Valsts nekustamie īpašumi

 **Ivars Pommers -** Nacionālā nekustamo īpašumu attīstītāju alianse

 **Laura Bluša -** Nacionālā nekustamo īpašumu attīstītāju alianse

**Ilze Kramiņa -** Ārvalstu investoru padomes Latvijā

**Dainis Ģēģeris –** Latvijas siltuma, gāzes un ūdens tehnoloģiju inženieru savienības valdes loceklis

**Aigars Paegle -** Latvijas Būvuzņēmēju partnerība

**Kaspars Zeme –** Latvijas Būvuzņēmēju partnerība

**Zoja Bruģe** – Rīgas pilsētas būvvalde

**Jolanta Gau –** Jūrmalas

Sēdē nepiedalās: Normunds Grinbergs, Dzintra Gorbunova**,** Raitis Gultnieks, Madars Lasmanis, Jurijs Strods, Gunārs Valinks.

Protokolē: Inese Rostoka - EM Būvniecības politikas departamenta vecākā eksperte.

Darba kārtībā:

1.Par būvniecības procesa dalībnieku atbildību, t.sk. nodrošinot efektīvu trešo pušu aizsardzību.

 2. Informācija par padomes definēto prioritāšu virzību un statusu (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē).

3. Par "Latvijas būvniecības nozares attīstības stratēģija 2017. – 2024. gadam" mērķu sasniegšanas pasākumu īstenošanas uzraudzību un novērtēšanu.

4. Citi jautājumi.

Sēdi sāk 14:05

**Protokolā lietotie saīsinājumi**

BIM – būves informācijas modelēšana

BRA- Būvmateriālu ražotāju asociācija

EM – Ekonomikas ministrija

ES – Eiropas Savienība

LBN – Latvijas būvnormatīvs

LBP, Padome – Latvijas Būvniecības padome

MK – Ministru kabinets

Partnerība – Latvijas Būvuzņēmēju partnerība

VSS – valsts sekretāru sanāksme

**1.§**

**Par būvniecības procesa dalībnieku atbildību, t.sk. nodrošinot efektīvu trešo pušu aizsardzību.**

---------------------------------------------------------------------------------------------

**Ziņo:** A.Upena

Informē par tēmas aktualitāti un Partnerības priekšlikumiem, atbildības sadalījumam būvniecībā un trešo personu aizsardzībai. *Prezentācija pielikumā.*

Padomes noteiktā 2019. gada prioritāte ir:

* Noteikt skaidru būvniecības procesu dalībnieku atbildības sadalījumu Būvniecības likumā.
* Izstrādāt jaunu visu risku apdrošināšanas likumu.

Pastāvošais regulējums nerisina daudzus jautājumus, kā rezultātā, lai prasītu nodarītā kaitējuma atlīdzināšanu, cietušajam, tai skaitā personai, kas būvniecības procesā nav iesaistīta, ir jānoskaidro vainīgā persona, kas prasa ilgu laiku.

Neefektīva apdrošināšanas sistēma, jo nav paredzēta obligāta apdrošināšana visiem būvniecības procesa dalībniekiem.

Atbildības sadalījums esošajā regulējumā

* Katrs dalībnieks patstāvīgi atbild par kaitējumu, ko tas ar savu darbību vai bezdarbību ir nodarījis citiem būvniecības procesa dalībniekiem, trešajām personām vai videi.
* Nav skaidri noteikti gadījumi, kad par kaitējumu, kas nodarīts būvspeciālista prettiesiskas darbības vai bezdarbības rezultātā, atbild būvkomersants, kas to ir nolīdzis.
	+ Būvniecības procesa dalībnieku atbildība ir neskaidra un pārklājas (piem. , mainās būvnieks, tehnoloģiskas kļūmes, nekvalitatīvi būvmateriāli)
	+ Zemes vai būves īpašnieks atbild vienīgi par patvaļīgu būvniecību un atbilstoši sertificētu būvprojekta izstrādāju, būvekspertu un būvuzraugu izvēli.
	+ Obligāta apdrošināšana ir atbildīgajiem būvspeciālistiem un būvdarbu veicējiem.

EM izstrādātie “Grozījumi Būvniecības likumā” (VSS-698)

* nosaka katra būvniecības procesa dalībnieka atbildības apjomu un robežas tā, lai katrs procesa dalībnieks var paļauties, ka iepriekšējais dalībnieks veicis darbu atbilstošā kvalitātē;
* nerisina situācijas, ja būvniecības procesa dēļ cietušas trešās personas;
* nenosaka efektīvu apdrošināšanas sistēmu.

Ierosina Padomei lemt par Partnerības sagatavoto lēmumprojektu.

**Partnerības lēmumprojekts:**

* *likumprojektam “Grozījumi Būvniecības likumā” (VSS-698) pievienot Ministru kabineta protokollēmumu ar uzdevumu Ekonomikas ministrijai izstrādāt uz līdz 31.12.2019. iesniegt Ministru kabinetā grozījumus Būvniecības likumā, paredzot šādu risinājumu:*
	1. *Būvniecības ierosinātājs atbild par būvniecības procesā trešajām personām (veselībai, dzīvībai, mantai) un videi radīto kaitējumu likumā par civiltiesiskās atbildības obligāto apdrošināšanu būvniecības jomā noteiktajā apmērā.*
	2. *Būvniecības ierosinātājam ir regresa prasības tiesības pret kaitējuma nodarīšanā atbildīgo būvniecības procesa dalībnieku.*
	3. *Būvniecības ierosinātājam ir pienākums apdrošināt civiltiesisko atbildību par būvniecības rezultātā trešajām personām un videi nodarītā kaitējuma atlīdzināšanu.*
	4. *Būvprojektēšanas veicējam, būvekspertīzes veicējam, būvuzraudzības veicējam un būvdarbu veicējam ir pienākums apdrošināt civiltiesisko atbildību par būvniecības rezultātā pārējiem būvniecības procesa dalībniekiem nodarītā kaitējuma atlīdzināšanu.*
	5. *Paredzēt, ka grozījumi par būvniecības procesa dalībnieku atbildību stājas spēkā vienlaikus ar regulējumu par civiltiesiskās atbildības obligāto apdrošināšanu būvniecības jomā.*
* *bez Ekonomikas ministrijas apņemšanās pilnīgi risināt pasūtītāja atbildību pret trešajām pusēm, kas noformēta kā iepriekš minētais MK protokllēmums, neatbalstīt “Grozījumi Būvniecības likumā” (VSS-698) tālāku virzību.*

Partnerība jau no paša sākuma ir rosinājusi ņemt vērā trešo pušu intereses un uzskata, ka likumprojekts ir aizvirzījies jau tālāk, tāpēc piedāvā Padomei formulēt savu lēmumu atbalstot šādu priekšlikumu konceptuāli un uzdodot šo uzdevumu EM.

**Ekonomikas ministrs** aicina izteikties pasūtītāju pārstāvjus par Partnerības priekšlikumu.

**O.Valkers** – konceptuāli atbalsta ideju aizsargāt trešo personu intereses būvniecības procesā, kā arī priekšlikumu par civiltiesisko apdrošināšanu. Uzskata, ka abi likumprojekti būtu jāvirza kopā, bet kamēr šie likumprojekti nav redzēti nevar vērtēt, par tiem nevar spriest. Būtu svarīgi, lai atbildības un apdrošināšanas jautājumi tiktu skatīti vienā likumā.

**I.Kramiņa** – uzskata, ka precīzi iezīmēta galvenā problemātika, bet norāda, ka no labas pārvaldības principiem nevajadzētu jau sagatavotajā likumprojektā ielikt pamatprincipus kas vēl nav izdiskutēti un atsauci uz citu likumu, kuru neviens nav redzējis. Pirms to dara, būtu jāizstrādā arī otrs likumprojekts, tad varētu šos likumprojektus virzīt kopā.

**I.Laube** – norāda, ka inženierkomunikāciju būvniekiem, šis jautājums nav aktuāls, jo strīdi ar trešajām personām ir ļoti reti, tāpēc jāņem vērā arī samērīgums prasībās, salīdzinot ar ēku būvniecību. Kamēr nav izdiskutēti šie jautājumu, tikmēr nevar veikt grozījumus Būvniecības likumā.

**E.Valantis** – jautājums par atbildībām ir jāsakārto, tas šobrīd likumprojekta redakcijā ir iestrādāts. Svarīgi, lai procesi notiek ātri un efektīvi (noteikta būvvaldes atbildība, iestrādāts klusēšanas piekrišanas princips, skaidrotas definīcijas). Piekrīt, ka kopumā ir smagnējs strīdu risināšanas mehānisms. Vismazāk pasargātā ir trešā persona.

Apsola, ka EM līdz šī gada beigām sagatavos priekšlikumus, lai apdrošināšanas mehānisms darbotos ātri un efektīvi. Būvniecības likumā varētu iestrādāt mehānismu, kas uzliek par pienākumu pasūtītājam iegādāties polisi, lai gadījumā, ja rodas zaudējumi trešajai personai, varētu ātri atmaksāt. Ierosina sasaukt darba grupu, lai vienotos par detaļām.

Aicina atbalstīt “Grozījumu Būvniecības likumā” virzību uz priekšu un papildus vienoties, ka līdz gada beigām EM MK iesniedz likumprojektu paketi par trešo pušu aizsardzību.

**O.Feldmane** – informē, ka uz nākamo Padomes sēdi EM būs gatava prezentēt jaunu mehānismu apdrošināšanai, par kuru vienojušies darba grupā (pasūtītājs vai būvnieks iegādājas civiltiesiskās atbildības apdrošināšanas polisi, kas apdrošina pret zaudējumiem, kas radušies būvdarbos un kuru iemesls ir jebkura dalībnieka kļūda).

**A.Bērziņš** – atbalsta Partnerības piedāvāto risinājumu, jo principiāli svarīgi ir pateikt, ka pasūtītājs ir atbildīgs par to, kas notiek viņa īpašumā un tas par trešās puses atbildību jāieraksta likumā jau tagad.

**N.Tirāns** – atbalsta lēmumprojektu

**E.Valantis** – atbildībās nekas nemainās, mainās vienīgi tas, ka nekustamā īpašuma attīstītāji iegādāties polisi un caur šo polisi trešās puse var piedzīt sev radušos zaudējumus. Tālāk apdrošinātājs meklē atbildīgo. Atbildības jau tagad precīzi sarakstītas likumā un aicina nekavēt *Būvniecības likuma* grozījumu tālāku virzību..

Līdz jaunajam gadam EM apņemas precīzi aprakstīt pienākumus attīstītājam un vienoties, kādu polisi jāpērk, kā arī katrā sēdē informēt Padomi par šī jautājuma virzību.

**A.Upena** – iebilst, jo pasūtītājam ir jābūt arī atbildībai par būvdarbu izpildītāja izvēli. Tas nepieciešams, lai varētu veidot apdrošināšanas vēsturi un no tirgus varētu izslēgt tos negodprātīgos uzņēmumus, kas pastāvīgi pieļauj kļūdas, jo piegādātāja apdrošināšana izmaksās vairāk tiem, kam būs slikta apdrošināšanas vēsture.. Attiecībā uz procedūru piekrīt viedokļiem un piebilst, ka Partnerība nerosina kavēt esošā likumprojekta tālāku virzību, bet piedāvā noteikt uzdevumu Ekonomikas ministrijai risināt pasūtītāja atbildības un apdrošināšanas jautājumu jaunā likumprojektā, kas izstrādājams līdz šī gada beigām. Līdz ar to aicinām Partnerības priekšlikumu iekļaut MK protokollēmumā (nevis likumprojektā).

**D.Ģēģeris** – uzskata, ka ir nepieciešami kritēriji, lai apdrošinātāji nediktē līguma nosacījumus un gala rezultātā neizmaksā apdrošināšanu. Atbalsta *Būvniecības likuma* grozījumu virzību, jo tajā daudzi jautājum tiek risināti un netraucē apdrošināšanas jautājuma tālākai virzībai.

**R. Vecums–Veco** - no pieredzes zina, ka šis jautājums ir ļoti aktuāls, problēmas rodas 99% gadījumu. Īpašniekam ir jāuzņemas atbildība par to, vai procesu uzsākt vai nē.

**E.Valantis** – EM apņemas līdz gada beigām izstrādāt apdrošināšanas mehānismu, lai efektīvi pasargātu trešās puses un uzliktu par pienākumu pasūtītājam apdrošināšanas polisi iegādāties. Par kuriem objektiem un kādā apmērā trīs mēnešu laikā par to vienoties. Aicina nobalsot par EM un Partnerības priekšlikumiem.

**EM lēmumprojekts:**

*Attiecībā uz atbildībām būvniecībā likumprojektā “Grozījumi Būvniecības likumā” (VSS-698) ir precīzi nodalīta būvniecības procesa dalībnieku atbildība un būvniecības procesu dalībnieki, kas ir pieļāvuši kļūdas ir atbildīgi par radītajiem zaudējumiem.*

* *Virzīt esošo likumprojektu “Grozījumi Būvniecības likumā” (VSS-698) uz MK;*
* *EM līdz gada beigām izstrādāt un virzīt uz MK apstiprināšanai jaunu Būvniecības likuma likumprojekta paketi, kurā atrunāt pienākumu pasūtītājam iegādāties apdrošināšanas polisi, kas apdrošina visus būvniecības procesā radušos zaudējumus.*

**Balsojums**

Balsošanā piedalās 14 balsstiesīgi Padomes locekļi.

* par Partnerības lēmumprojektu – 7 balsis;
* par EM lēmumprojektu – 7 balsis, t.sk. Padomes priekšsēdētāja balss.

*Atbilstoši 26.08.2014. MK noteikumu Nr.513 “ Latvijas Būvniecības padomes izveidošanas un darbības kārtība” 23.punktam, Padome lēmumus pieņem ar balsu vairākumu. Katram padomes loceklim ir viena balss. Ja balsu skaits sadalās vienādi, izšķirošā ir padomes priekšsēdētāja balss.*

**Nolemj**: 1. Virzīt esošo likumprojektu “Grozījumi Būvniecības likumā” (VSS-698) uz MK;

2. EM līdz gada beigām izstrādāt un virzīt uz MK apstiprināšanai jaunu Būvniecības likuma grozījumu likumprojekta paketi, kurā atrunāt pienākumu pasūtītājam iegādāties apdrošināšanas polisi, kas apdrošina visus būvniecības procesā radušos zaudējumus.

**2.§**

**Informācija par padomes definēto prioritāšu virzību un statusu** (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē)

----------------------------------------------------------------------------------------------

**Ziņo:** A.Dzirkalis

Notiek darbs pie normatīvā regulējuma grozījumu saskaņošanas, jaunu iniciatīvu nav.

**Nolemj**: Pieņemt informāciju zināšanai.

**3.§**

**Par "Latvijas būvniecības nozares attīstības stratēģija 2017. – 2024. gadam" mērķu sasniegšanas pasākumu īstenošanas uzraudzību un novērtēšanu**

----------------------------------------------------------------------------------------------

**Ziņo:** E.Valantis

Iepriekšējā sēdē EM lūdza Padomes locekļiem iesniegt priekšlikumus “Latvijas būvniecības nozares attīstības stratēģijas 2017. – 2024.gadam” (turpmāk – Stratēģija) aktualizēšanai un pateicas visiem, kas to izdarīja. Lai Stratēģijā izvirzītos mērķus sasniegtu ir saņemti priekšlikumi rīcības virzienu aktualizēšanai un EM ir sagatavojusi priekšlikumus veicamajiem uzdevumiem.

Rīcības virzieni:

**1.Vienmērīga apgrozījuma pieauguma veicināšana**

Tiek precizēta 4. punkta redakcija, papildināts, lai būtu pieejams finansējums arī būvkomersantiem un nekustamā īpašuma attīstītājiem.

Ierosinām ieviest divus jaunus uzdevumus:

* 9. Rosināt ieviest valsts ilgtermiņa stratēģisko būvobjektu īstenošanas plānu ar apstiprinātu finansējumu.

Rosināt Finanšu ministrijai un MK pieņemt šādu plānu, lai panāktu vienmērīgu Būvniecības apjomu sadalījumu

* 10. Uzsākt un vienmērīgi realizēt ar būvniecību saistītu ES fondu 2021.-2027.gada plānošanas perioda programmu projektus.

**2.Produktivitātes uzlabojumu aktivitātes**

Papildināt ar 6.punktu:

* 6. Jāveicina BIM ieviešana būvniecības procesos, t.sk. publiskajos iepirkumos

Ir izstrādāta ceļa karte BIM ieviešanai. BIM ieviešanai jādod pozitīva ietekme uz produktivitāti, tāpēc uzdevums tiek pārcelts no 5.sadaļas Efektīvi būvniecības procesi.

**3. Kvalitātes uzlabojumu aktivitātes**

Tiek precizēta 3.punkta redakcija:

* **3.** Jāpilnveido normatīvie akti efektīvai būvmateriālu tirgus uzraudzībai, balstoties uz nozares priekšlikumiem par būvmateriālu kvalitātes uzraudzības finansēšanas modeli

Sākotnējos priekšlikumus ministrija sagaida no BRA.

Papildināta 5.punkta redakcija:

* 5. Jāizstrādā vienots nozares pušu ētikas standarts (pasūtītāji, arhitekti, būvnieki, būvuzraugi), balstoties uz Davosas deklarācijā ietvertajiem principiem

Papildināt ar 6.punktu:

* 6. Jāizstrādā un jāievieš kā obligāti piemērojams minimālais būvniecības ieceres detalizācijas standarts;

**4.Gudri un kvalificēti speciālisti**

Netiek papildināts

**5.Efektīvi būvniecības procesi**

Lai precīzi noteiktu, ko saprotam ar efektīviem procesiem, viss iepriekš minētais tiek saglabājas, bet sadalīts par atsevišķiem procesiem, kā arī precizēta rīcība.

* 1. Jāpilnveido būvniecības nozares regulējums:
* nosakot precīzas atbildības robežas;
* saīsinot būvprojektu saskaņošanas termiņus;
* atvieglojot būvprojektu grozījumu veikšanu;
* pilnveidojot apdrošināšanas sistēmu.
* 2. Jāpilnveido būvnormatīvi, noņemot pārmērīgās tehniskās prasības, un jāveicina standartu piemērošana
* 3. Jāizveido digitalizēts būvniecības process

4. punkts tiek svītrots un pārcelts pie produktivitātes uzlabošanas aktivitātēm

EM ir apkopojusi informāciju par Stratēģijas izpildes progresu izvirzīto mērķu sasniegšanai (apkopojums pielikumā).

**Nolemj**: 1. Padome atbalsta veiktos grozījumus un papildinājumus veicamajos uzdevumos, Stratēģijas īstenošanai.

**2**. Padomes locekļiem izteikt priekšlikumus un savu redzējumu par mērķu sasniegšanas progresu.

**4.§**

**Citi jautājumi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: E.Valantis

EM piedāvā nākamajā sēdē prezentēt BIM ieviešanas ceļa karti.

**Nolemj:** Latvijas Būvniecības padomes sēdi sasaukt **2019.gada 26.septembrī, plkst.14:00,** darba kārtība tiks precizēta.

Sēdi slēdz 16:10

Padomes priekšsēdētāja vietnieks A.Dzirkalis

Protokolēja I.Rostoka